AARHUS: En række droneoptagelser har bekræftet den mistanke, som Aarhus Kommune havde i forvejen: Alt for mange cyklister kører alt for stærkt i byens mest befærdede cykelgade, Mejlgade.

Ved hjælp af droneoptagelser har kommunen lavet data på hver enkelt cyklist i gaden i en periode. Facit er, at nogle kører endda meget hurtigt.

- Vi kan se, at der er en række cyklister, der kører over både 30 og 35 kilometer i timen i gaden. De skræmmer både fodgængere og andre cyklister, siger kommunens cykelekspert, Pablo Celis.

Ofte sker der sammenstød.

- Mejlgade er ikke et sted, hvor folk kommer ud for alvorlige ulykker med politi og ambulancer involveret. Men vi får rapporter om, at der dagligt sker flere mindre uheld. Cyklister kører ind i fodgængere eller cyklister kører ind i andre cyklister og ryger af cyklen, siger Pablo Celis.